ইতিহাস লেখাজোখা নেই বলাই বাহুল্য! তবে জীবনকৃষ্ণ সাহার পুতি সুব্রত সাহা যা বললেন তাতে আন্দাজ, জোড়াসাঁকোর বাড়ির সব থেকে গুণী ছেলেটির তখনও নামডাক ছড়ায়নি। কিংবা নরেন দত্তের বিবেকানন্দ হতেও ঢের দেরি। জীবনবাবু সম্ভবত ডালহৌসি পাড়ার কিংবদন্তীপ্রতিম স্পেনসেস হোটেলে কাজ করতেন। সাহেবি রান্নায় সেখানেই নাড়া বাঁধা আহিরীটোলার ঘটির। পরে স্পেনসেসের মন্ত্রগুপ্তি রপ্ত করেই চিৎপুরে খুলবেন তাঁর নিজের হেঁসেল।